मिथिनाय बादिब्ला मुवा-बेसाद रोगाग्रानि बेलायाव जेरावबो जेबो उसुबिदा जायाखै । दा मिथिनो मोननाय बादिब्ला रेलजों आसामाव नांगौबादि मुवा-बेसादफोरा फैगासिनो दं। सानफ्रोमबो माखासे मुवा-बेसादफोर लांग्रा रेलनि जोहै आटा,सिनि, दालि, बुट, आलु, सामब्राम गोजा, थावगुबैफोरा फैगासिनो दं। दा कर’ना जिउसाखौ लानानै माखासे फालांगिरिफोरा मुवा-बेसादफोरनि बेसेनखौ बांहोगासिनो दं। साननैसो आवगाय खुंथाया माखासे टास्क फर्स दाना होनानै बेसेन बांहोनाय फालांगिरिफोरनि सायाव राहा लानो बिथोन होदोंमोन। नाथाय थेवबो मुवा-बेसादफोरनि बेसेनखौ खमायनाय नुवाखै। बिदि बेसेन बांहोनायाव सरासनस्रा सुबुंफोरा मुवा-बेसादफोरखौ बायनानै जानायाव साननो गोनां जादों। बिनिखायनो बे बेलायाव सोरखारा मेगननि नोजोर होनांगौखौ बयबो लुबैदों।